GiliGold/VAD_KnessetCorpus huggingface dataset:
יצחק חג'ג': בעצם המשמעות מבחינתנו, וזה חלק גדול מהחשיבות, שההחלטה של אדוני, אם היא תצא בצורה כמו שהיא יצאה, משמעותה סגירת החמצן לשוק הנדל"ן בכללותו ולקבוצות בפרט.
יצחק חג'ג': אני רוצה להתייחס בעיקר לקבוצות הרכישה אבל אני מגיע לפורום הזה ואני רואה את התאחדות הקבלנים ותכף נשמע אותם.
יצחק חג'ג': למרות שהפגיעה בהם היא כל-כך ברורה והיא קשה יותר מהפגיעה בנו – האמן לי אדוני, כשאני מגיע עם קבוצה שכולה שווקה מראש, הבנק מעדיף לתת ליווי לקבוצת רכישה גדולה מאשר לקבלן.
יצחק חג'ג': עדיין, למרות שהקבלנים יודעים שהם יפגעו מהעניין הזה, הם עדיין יתמכו בהחלטה של אדוני ולו בגלל "תוציא לי עין אבל תוציא לו שתיים".
יצחק חג'ג': זה הסיכון הראשון.
יצחק חג'ג': הסיכון השני הוא באמת עליית מחיר הריבית.
יצחק חג'ג': אדוני אמר שחלק תומחר ואני יכול לומר לאדוני שחלק קטן תומחר כי אנחנו רואים את הפערים היום.
יצחק חג'ג': כבר היום הבנקים מדברים על ריביות חדשות.
יצחק חג'ג': אני אומר שזה בהחלט שינוי ניכר מול הריבית הקודמת שהיתה נהוגה בקבוצה.
יצחק חג'ג': אנחנו מדברים על עליית מחיר הריבית וממילא עליית מחירי הדיור בישראל.
יצחק חג'ג': אני לא חושב שאפשר לדבר ברצינות על זה שמייקרים את מחיר הכסף, סוגרים את ה"שיבר", מפחיתים בכמות ניכרת את ההיצע וזה יוזיל את מחירי הדירות.
יצחק חג'ג': יש לי רק תואר אחד בכלכלה ותואר אחד במנהל עסקים ובשניהם למדתי בשיעור הראשון שכשיש יותר היצע אנחנו מדברים על ירידת מחירים צפויה כהשפעה ראשונה.
יצחק חג'ג': אני יודע שכבוד המפקח על הבנקים אין עניינו בשוק הנדל"ן ובמחירי הדירות בישראל.
יצחק חג'ג': זה פחות עניינו אלא כנגזרת לשיקול של הבנקים ואני בוודאי מבין את זה.
יצחק חג'ג': אבל זה בוודאי מצדיק את הפורום הזה וזה בוודאי מצדיק דיון ענייני עמוק בשאלה, האם באמת, כשאדוני אומר שקבוצת רכישה היא משהו מסוכן, צריך להתייחס מול מה.
יצחק חג'ג': צריך לדון בזה ברצינות ובעומק ולו בגלל המחיר.
יצחק חג'ג': אם המחיר היה שולי ובטל בשישים אני בטוח שגם הפורום הזה לא היה המתכנס בגינו וגם אנחנו לא היינו מוציאים את קולנו על העניין הזה, אבל המחיר הוא כבד.
יצחק חג'ג': זה בעניין של המחיר.
יצחק חג'ג': אנחנו מסתכלים על נושא הסיכון, שהפנייה הישירה של אדוני היא דווקא אליו.
יצחק חג'ג': אני רוצה להגיד לאדוני שני דברים.
יצחק חג'ג': אחד, מבחינת סיכון מול רכישה מקבלן - חד משמעית, לעניות דעתי, זה הרבה פחות מסוכן מרכישה מקבלן.
יצחק חג'ג': אני לא אכנס לכל המשמעויות.
יצחק חג'ג': אדוני קיבל מכתב מאוד מפורט שהוצאנו אתמול.
יצחק חג'ג': אדוני אמר שגם קרא אותו אז אנחנו בכלל שמחים.
יצחק חג'ג': אני לא אכנס לפרטים אבל השוואה של קבוצת רכישה אל מול רכישה מקבלן, היא השוואה – אני לא יודע איך שמים אותה באותו מכנה משותף.
יצחק חג'ג': כשנהיה מול אדוני אנסה לשכנע את אדוני שרכישת דירה משכנתאית יותר מסוכנת מרכישה בקבוצת רכישה.
יצחק חג'ג': רכישת דירה מקבלן, חתמת, קיבלת ערבות חוק מכר, הרכישה הזאת היא יותר מסוכנת מרכישה בקבוצה ולו בגלל עקרונות ההדדיות שיש בקבוצה, הביחד ולחוד שיש בקבוצה, על זה שהפול של הקבוצה מגן על כל אחד מהחברים שלו.
יצחק חג'ג': אני לא מכיר ואם אדוני מכיר אז יכול להיות שהוא יכול להחכים אותי.
יצחק חג'ג': יש מאות קבוצות רכישה, עשרות בניינים שנמסרו, אני לא מכיר קבוצת רכישה אחת שלא הגיעה אל יעדה.
יצחק חג'ג': אני לא מכיר קבוצת רכישה אחת שהגיעה למצב של ברירת מחדל, קרי, המקרקעין שלה מומשו על ידי אותו גורם בנקאי.
יצחק חג'ג': אני לא מכיר ברירת מחדל של גורם בנקאי ביחס לקבוצות רכישה.
יצחק חג'ג': ואז אני שואל את עצמי מה הביא אותנו להיות מוגדרים כמסוכנים.
יצחק חג'ג': אני מכיר מאות קבלנים שלא הגיעו ליעדם והמקרקעין שלהם מומשו.
יצחק חג'ג': אני לא מכיר קבוצות רכישה כאלה.
יצחק חג'ג': זאת עובדה שצריך לשים על השולחן ולהתייצב סביבה ומכאן צריך להתחיל.
יצחק חג'ג': עובדה שאין קבוצה כזאת.
יצחק חג'ג': לכן גם הבנקים מתייחסים בצורה הזאת.
יצחק חג'ג': בקבוצה שלי יש למעלה מ-4,000 חברים.
יצחק חג'ג': אני יכול להגיד שאין ברירת מחדל של רוכש בקבוצה, של משתתף אחד מתוך ה-4,000 האלה.
יצחק חג'ג': הטיפול במסגרת הסיכון הזאת, היא בראש ובראשונה – במסגרת השימוע אני אראה לאדוני שחור על גבי לבן, היא מתנהלת בראש ובראשונה במסגרת הקבוצה והיא לא מגיעה בכלל לבנקים.
אופיר אקוניס: אני מבקש שתיתן לעוד אנשים לדבר.
יצחק חג'ג': מפאת הזמן אני לא אדבר על הסיכונים שפורטו במכתב של אדוני.
יצחק חג'ג': במכתב ששלחנו לאדוני התייחסנו לכך וטענו נגד הסיכונים האלה ולדעתי אפילו הפרכנו אותם.
יצחק חג'ג': אני אתייחס לדברים שאדוני אמר כרגע.
יצחק חג'ג': אדוני התייחס לעלייה במחירי הדיור.
יצחק חג'ג': אני לא מייחס את העלייה הזאת לקבוצות הרכישה, בטח לא דווקא לקבוצות הרכישה או רק לקבוצות הרכישה.
יצחק חג'ג': אני חושב שיש מדדים מאוד מקובלים, אנחנו מכירים אותם ואנחנו נציג אותם גם בפני אדוני, איך בוחנים.
יצחק חג'ג': בגלל זה גם כל המחקרים המקצועיים אומרים שאין בועה, כולל המחקר מבית מדרשו של אדוני.
יצחק חג'ג': אין בועה והמדדים הם מדדים שבוחנים את מחיר הקרקע.
יצחק חג'ג': אני אזכיר לאדוני, כשאדוני בוחן את מחירי הדירות בסופו של יום, אדוני שוכח שמחירי הבנייה התייקרו מאוד.
יצחק חג'ג': כשבוחנים בועה בוחנים מחירי קרקע.
יצחק חג'ג': זה לא הזמן, אבל יש מדדים מקובלים.
יצחק חג'ג': בהחלט אנחנו לא מדברים על בועה בישראל.
כרמל שאמה-הכהן: אבל כשמחירי הדירות עולים ב-30% זה אומר שמחירי הקרקע עלו באחוזים הרבה יותר גבוהים.
יצחק חג'ג': זה אומר שתבדוק קודם כל באיזה אחוזים, אחר-כך תשווה את זה למדד יוקר המחיה, תעביר את זה למדדים המקובלים ואני אומר לך שתגיע למצב שאין בועה.
כרמל שאמה-הכהן: אתה בודק את זה במונחים של חודשי עבודה של רכישת דירה בישראל.
יצחק חג'ג': זה אחד המדדים.
כרמל שאמה-הכהן: זה בועתי מאוד.
יצחק חג'ג': אני מוכן להציג את זה גם לך.
יצחק חג'ג': דבר אחד ברור: התופעה הזאת היא לא קשורה, ובטח לא קשורה רק לקבוצות רכישה, ולכן צריך לנתח אותה לגופו.
אופיר אקוניס: אני רוצה להתכנס לצורך העניין הזה.
אופיר אקוניס: אתה רוצה לגמור את הזמן של כולם?
אופיר אקוניס: אם הם מסכימים אז אין בעיה.
ראול סרוגו: לקבלנים משאירים זמן.
לאה ורון: אתה מתבקש לסיים.
יצחק חג'ג': יש לנו מערכת בנקאית מצוינת, יש לנו מערכת בנקאית שממפה את הסיכונים בצורה יוצאת מהכלל, היא מבינה את המטריה, מעריכה אותו מכל הכיוונים, תומכת את כל מה שהיא עושה בשמאיות על ידי מובילים בתחום.
יצחק חג'ג': המערכת הזאת טובה ולכן היא גם הוכיחה את עצמה עד היום ואין כשל כמו שאמרתי.
יצחק חג'ג': אני רוצה לציין שהיום, כשמערכת בנקאית מעמיקה, נותנת משכנתא לקבוצה, היא לא עושה את זה כמו שהיא נותנת ברכישה מקבלן.
יצחק חג'ג': הם נותנים 60%-65% משווי הנכס כגמור.
יצחק חג'ג': אפילו תיקחו את עליית המחירים של 20%, עדיין אנחנו במרחק של 35%.
יצחק חג'ג': לא אכנס לעניינים האלה, נעשה את זה במסגרת השימוע שיינתן לנו.
אופיר אקוניס: עורכת דין קרן בן דוד, מנכ"ל מגדלים ומראשי הפורום של קבוצות הרכישה.
אופיר אקוניס: לאיזון, נשמע אחר-כך את הקבלנים.
קרן בן דוד: אני מודה לך המפקח על הבנקים על-כך שהגדרת באופן חד משמעי את העובדה שקבוצות רכישה לא מסוכנות יותר מקבלנים.
קרן בן דוד: מנקודה זאת אני רוצה להמשיך את דבר של חברי עורך הדין חג'ג'.
קרן בן דוד: אחד הדברים שאני רוצה לשים עליהם את הדגש זה עצם העובדה שאותן קבוצות רכישה צריכות להתאפיין באופן שהוא נפרד לחלוטין ויתאים ויהלום את רמת הסיכונים שקיימת היום לקבוצות הרכישה.
קרן בן דוד: למה אני מתכוונת?
קרן בן דוד: עם כל הכבוד, תסלח לי, הדרך הקלה ביותר היא לבוא היום ולהשוות את קבוצות הרכישה לקבלנים מבחינת רמת הסיכונים, או יותר נכון לחברה מסחרית.
קרן בן דוד: אני חושבת שבמהלך התהליך, ואנחנו נבחן את זה במהלך השימוע שתקיים איתנו יותר לעומק, אם ניכנס לקוצו של יוד ונרד לפרטים לעומק אנחנו אכן נבין שכל לווה באופן פרטני, כשהוא בא היום במסגרת קבוצת רכישה ולוקח משכנתא שהיא משכנתא גם בתקופת הבניה – אני לאו דווקא מדברת על מצב מהרגע שאכלסנו את הדירה.
קרן בן דוד: גם בתקופת הבניה הסיכונים שהבנק נמצא וחשוף אליהם, הם הרבה יותר נמוכים כלפי כל רוכש פרטני בקבוצת רכישה מאשר רכישה אצל קבלן.
קרן בן דוד: למה דברי מתכוונים?
קרן בן דוד: לפחות חלק מקבוצות הרכישה, בשנת 2008 – 2009, מי שהניע את הגלגלים של הצמיחה של הנדל"ן היו קבוצות הרכישה.
קרן בן דוד: באו אותן קבוצות רכישה ואמרו: אנחנו יכולים להשתמש בהון העצמי שלנו על מנת לרכוש את הקרקע בשלמותה מההון העצמי.
קרן בן דוד: אני יכול לדבר עצמי ובשם קבוצת "מגדלים" שיש היום פרויקטים שאני לא משתמשת בבנק בשלבים של רכישת הקרקע ואני נכנסת אך ורק בשלבים של היתר הבניה.
קרן בן דוד: שם הבנק חשוף להרבה פחות סיכונים.
קרן בן דוד: כשרוכש בא וקונה דירה מקבלן ואתה רוצה להשוות את תמחור הסיכונים, שממילא הקבוצות מקבלות ריביות שהן הרבה יותר גבוהות מאשר רוכש שקונה דירה מקבלן.
קרן בן דוד: כבר נקודת הפתיחה שלנו היא הרבה יותר גבוהה.
קרן בן דוד: כבר היום, לפני שהעלית את הריביות, מבחינת ריבית של פריים פלוס לעומת רוכש.
קרן בן דוד: בוא ניגע לדברים לגופים.
קרן בן דוד: רוכש שקונה דירה מקבלן, כשאנחנו נמצאים היום במצב שהוא זהה לחלוטין, דהיינו, לו אין היתר בניה על הקרקע ולנו אין היתר בניה על הקרקע.
קרן בן דוד: אנחנו משלימים מהון עצמי כי זה מה שהבנק בעצם דורש מאיתנו.
קרן בן דוד: אנחנו באים כשהפרויקט כבר משווק מראש עם סדר גודל של קבלן שבא אולי מיחידות בודדות שמשווקות מראש, במקרה הטוב, ולוקח הלוואה, שמבחינת פיזור הסיכונים שלה היא הרבה יותר גדולה מאשר קבוצת רכישה שבאה לבנק.
קרן בן דוד: יש פה איזה פיזור סיכונים שצריך לדעת לתמחר אותו.
קרן בן דוד: אם נקודת הפתיחה שלנו מלכתחילה היא כזאת שהריבית שהיום אנחנו כרוכשים מקבלים בתוך קבוצת רכישה, היא ממילא יותר גבוהה מאשר רוכש שרוכש דירה מקבלן, אז אני לא רואה צורך לבוא ולהוסיף ולייקר את עלויות הריבית ברמה כזאת שזה יגביר את התחרות.
קרן בן דוד: בסופו של דבר, בוא נקרא לילד הזה בשמו, אתה הורס את קבוצות הרכישה.
קרן בן דוד: המצב של להרוס את קבוצות הרכישה – לו היה פה הממונה על ההגבלים העסקיים או לפחות אתה היית מדבר מהכובע שלו, הוא היה אומר חד-משמעית, שאתם מגבילים את התחרות.
אופיר אקוניס: יש לו כובע אחד ענק.
קרן בן דוד: נכון, יש לו כובע אחד ענק.
אופיר אקוניס: זה רעיון טוב להזמין את הממונה על ההגבלים לדיון הבא.
קרן בן דוד: מה שרלוונטי פה הוא בעצם להציג את מכלול האינטרסים שהיום כלולים בתוך מערכת השיקולים.
קרן בן דוד: לפני שאתה בא ומקבל החלטה אופרטיבית שהמשמעות שלה היא הרס לקבוצות הרכישה.
קרן בן דוד: לגבי הגרף שהראית קודם, אני חושבת שאם נבוא בשנה הבאה ונשב ונקיים פורום כזה, מאוד יכול להיות שה-20% האלה של עליית המחירים יכולים לגדול גם ל-40%.
קרן בן דוד: אז נבוא ונגיד למה לא עצרנו את התהליך בזמן שהיינו צריכים לעצור אותו.
קרן בן דוד: המשמעות האופרטיבית יותר היא, שאם אנחנו היום מגבילים את אותו היצע – כל מי שיש לו תואר בכלכלה וגם מי שאין לו יודע, שבזמן שאתה מגביל את ההיצע והביקוש הולך וגדל, אתה מייקר את מחירי הדירות.
קרן בן דוד: היום יש עובדה שהיא מוכחת וחד-משמעית.
קרן בן דוד: קבוצות הרכישה, ואנחנו יכולים לפנות לרשויות המס, ואולי מהפניה שלך אנחנו נקצור פירות שהם יותר טובים.
קרן בן דוד: אם אנחנו נפנה היום לרשויות המס, אנחנו נראה חד-משמעית שקבוצות שסיימו את הבניה שלהם ואנשים אכלסו, בסופו של יום הוזילו את מחירי הדירות.
קרן בן דוד: זאת בתשובה לשאלה של חבר הכנסת טיבייב.
קרן בן דוד: המחירים אצל קבוצות הרכישה הם יותר נמוכים.
קרן בן דוד: אני לא אנקוב כרגע במספרים כי זה פחות רלוונטי, אבל התופעה כשלעצמה, הגרעין כשכולו טוב, אם הולכים וממנפים אותו – אגב, אני מאוד בעד רגולאציה ופיקוח אבל גם כשאתה היום בא ורוצה לפקח ולהגביר את רמת הפיקוח, זאת על מנת לחזק את המנגנון ולא להחליש אותו.
קרן בן דוד: פיקוח בא מצורך לחזק מנגנון.
קרן בן דוד: אם היום תבוא ותפקח ברמה כזאת, שאתה תחליש את קבוצות הרכישה ותעקר אותן מתוכן, אתה תביא למצב שתהיה התייקרות בעקבות כך שאותם יזמים קבלנים, שעד היום נסעו במרצדס 600 לא יעברו לנסוע במרצדס 300.
קרן בן דוד: אני מדברת על הגופים האינטרסנטים, אותם גופים אינטרסנטים שהמטרה שלהם היא לייקר העלויות.
קרן בן דוד: הם ימשיכו לנסוע במרצדס 600.
קרן בן דוד: אגב, אדוני, אני אודה לך אם לא תקרא לתופעה הזאת טרנס, כי התופעה הזאת כבר מזמן חצתה את גבולות הטרנד.
קרן בן דוד: עובדה שהציבור בוחר ברגליים שלו.
קרן בן דוד: הציבור, שיש לו כוח צרכני והוא יכול לממש אותו באמצעות התארגנות של קבוצות רכישה ולהוזיל את העלויות, בא ומדבר בעד עצמו, בעיקר בשנתיים האחרונות שבהן אנחנו רואים את התופעה של קבוצות הרכישה הולכת ומתעצמת.
אופיר אקוניס: ראול סרוגו מהתאחדות הקבלנים.
ראול סרוגו: יש פה את כל השחקנים בתחום קבוצות הרכישה.
ראול סרוגו: אתם פה רבים על מעט.
ראול סרוגו: אני לא הפרעתי לאף אחד.
ראול סרוגו: למרות שאולי אגיד שלא ימצאו חן בעיניכם, אז אל תפריעו גם לי.
ראול סרוגו: זאת הבקשה שלי.
ראול סרוגו: אני דווקא אתחיל במשפט האחרון שנאמר כאן לגבי הרכב של הקבלנים.
ראול סרוגו: זה דבר לא יפה, דמגוגי לחלוטין.
ראול סרוגו: אני לא מציע שנצא עכשיו למגרש החניה ונראה באיזה רכב נוסע כל אחד מכם.
ראול סרוגו: אני באמת אשתדל להתרכז בנושא הבנקים ולא בנושא הסיכונים בין קבוצה ליזם, לקבלן.
ראול סרוגו: זה לא הנושא שעומד על הפרק, למרות שצחי דיבר על זה.
ראול סרוגו: אגב, אני חייב לומר שהאנשים שדוברים פה מאוד משכנעים.
ראול סרוגו: אם אני הייתי בא לכנס שלכם בקבוצת רכישה הייתי מייד קונה דירה.
ראול סרוגו: אתם מאוד משכנעים רק מי שנמצא בצד השני של השולחן מכיר את הנתונים.
ראול סרוגו: אם אנחנו מדברים על סיכונים, אז בואו לא ניכנס לזה.
ראול סרוגו: גם צריך להגדיר מהו סיכון.
ראול סרוגו: אם אנחנו מדברים על סיכון לפשיטת רגל או ברירת מחדל, זה דבר אחד אבל יש הרבה מאוד סיכונים אחרים שצריך להתייחס אליהם כמו: מחיר הדירה הסופי, לוחות הזמנים, אפשרות של תקיעת הפרויקט בגלל סכסוך כזה או אחר.
ראול סרוגו: יש אלף ואחד סיכונים שצריך להתייחס אליהם.
ראול סרוגו: אבל, הנושא שלנו הוא הבנקים.
ראול סרוגו: כשאני מתייחס לבנקים, אז הבנק שנותן היום הלוואות באשראי לקבוצת רכישה, הוא בעצם מחזיק שני כובעים על ראשו.
ראול סרוגו: כובע אחד, כנותן משכנתאות וכובע שני כמלווה פרויקט בניה.
ראול סרוגו: אני בא וטוען, אדוני המפקח, אדוני יושב ראש הוועדה, כי הסיכון של הבנקים בשני הכובעים האלה הוא גדול יותר.
ראול סרוגו: אנחנו מברכים על-כך שהמפקח בא להשוות את התנאים ואני טוען שהסיכון שלהם הוא גבוה יותר ואני אסביר גם למה.
ראול סרוגו: אגב, צחי, יש דבר שאני מסכים איתך אבל זה הדבר האחרון והיחידי שאני אגיד פה והוא שאין בועה אלא הכול עניין של ביקוש והיצע.
ראול סרוגו: הגרף שנראה פה הוא גרף של שנת 2009 בלבד בעליית המחירים והוא הראה את ירידת הריביות בטווח של 10 שנים.
ראול סרוגו: אז בטווח של 10 שנים, ,רבותיי, אין עליית מחירים בשוק הדירות.
רוני חזקיהו: דרך אגב, גם אני אמרתי שאין בועה, רק אמרתי שלא צריך להתעורר - - -
ראול סרוגו: דווקא אני חושב שהזווית שלך בראייה עתידית היא הדבר החשוב ביותר.
ראול סרוגו: למה יש סיכון גדול יותר בקבוצות רכישה?
ראול סרוגו: בואו ניקח את הכובע של נותני משכנתאות.
ראול סרוגו: אני מדבר כרגע רק על תקופת הבנייה.
ראול סרוגו: אני מסכים שמייד כשיש טופס 4 אין הבדל, זאת הלוואה או אשראי לדיור ואין הבדל.
ראול סרוגו: כרגע אנחנו מדברים על תקופת הבניה.
ראול סרוגו: מה קורה בתקופת הבניה?
ראול סרוגו: כשאני כיזם או כקבלן מוכר דירה לדייר, הדייר הולך לבנק למשכנתאות ומקבל הלוואה.
ראול סרוגו: ראשית, יש לו מה לתת כבטוחה לבנק, הוא נותן את הערבות הבנקאית.
ראול סרוגו: ערבות שהדייר מקבל כנגד ההלוואה, מוסבת או ניתנות הוראות בלתי חוזרות לבנק למשכנתאות.
ראול סרוגו: זאת אומרת, הבנק יש לו כיסוי של 100% לכסף שהוא נותן על-ידי הערבות.
ראול סרוגו: יותר מכך.
ראול סרוגו: אני כקבלן נדרש לחתום על כתב התחייבות למשכנתא.
ראול סרוגו: במסגרת כתב ההתחייבות אני מתחייב כלפי הבנק נותן ההלוואה שאם העסקה עם הדייר תתבטל, מסיבה כזאת או אחרת, אני אחזיר את מלוא הכסף, עם ההצמדה ועם הריבית לבנק למשכנתאות.
ראול סרוגו: אז לבנק למשכנתאות בתקופת הבניה בפרויקט רגיל, יש לו אפס סיכון.
ראול סרוגו: הוא לא צריך לחשוב, הוא לא צריך לממש משכנתא, הוא צריך לפנות ולקבל כסף.
ראול סרוגו: זה לגבי הסיכון של בנק כנותן משכנתאות.
ראול סרוגו: אני מדבר כרגע רק על הכובע של נותן משכנתאות.
ראול סרוגו: הדבר השני.
ראול סרוגו: שוק המשכנתאות הוא שוק שנפרס לכל הבנקים.
ראול סרוגו: יש כאלה שיש להם נתחי שוק יותר גבוהים, יש כאלה שיש להם נתח שוק יותר קטן.
ראול סרוגו: זה מתחלק, אני לא אכנס לזה כרגע.
ראול סרוגו: אני מניח שהנתונים בידי המפקח.
ראול סרוגו: אבל, יש כאן ביזור סיכונים.
ראול סרוגו: היתה פה כרגע ענבר.
ראול סרוגו: יש פרויקט בארלזרוב, שאני חושב שגם אתם מעורבים בו.
ראול סרוגו: אני ניזון מהתקשורת וזה פרויקט של 800 מיליון שקל ל-400 דירות.
ראול סרוגו: בנק מזרחי טפחות הולך לתת להם 550 מיליון שקל, בפרויקט אחד במקום אחד.
ראול סרוגו: זאת אומרת, בנק מזרחי טפחות הולך לחשוף את עצמו בפרויקט אחד, שאת אותם 550 מיליון שקל, בשיטה הרגילה, הוא היה מפזר בכמה וכמה פרויקטים במקומות אחרים.
ראול סרוגו: יש כאן סיכון יותר גדול.
ראול סרוגו: זה בהיבט של הסיכון של הבנק כנותן המשכנתא.
ראול סרוגו: עכשיו הכובע השני שהבנק לוקח על עצמו זה המלווה של פרויקט הבניה.
ראול סרוגו: גם כאן הסיכון גדול יותר.
ראול סרוגו: החכמה בניהול סיכונים זה לא לנהל אותם או לחשוב מה יקרה בתקופה כמו היום.
ראול סרוגו: עכשיו המחירים עולים, הכול טוב ויפה ואין שום בעיה.
ראול סרוגו: איפה הבעיה נולדת?
ראול סרוגו: כשהמגמה מתהפכת.
ראול סרוגו: יש לנו עכשיו מצב מדיני רגיש.
ראול סרוגו: אני מקווה שלא יתפתח שום דבר בקטע המדיני, אבל דברים יכולים לקרות מחר בבוקר.
ראול סרוגו: מה יקרה אם השוק יתהפך והמחירים יתחילו לרדת?
ראול סרוגו: חלק מהדיירים בקבוצות הרכישה יכולים להיות במצב של חדלות פירעון.
ראול סרוגו: ומה יעשה הבנק במצב הזה?
ראול סרוגו: הבנק יצטרך, וזה דבר שהוא לעולם לא יעשה אותו בפרויקט ליווי רגיל, וזה לעשות מימוש חלקי.
ראול סרוגו: הבנק אומר: אין בעיה, דייר אחד מקבוצת הרכישה הוא חדל פירעון, אני מוציא אותו ומוכר את הדירה למישהו אחר.
ראול סרוגו: אבל מה יקרה אם הדירה למישהו אחר לא מצליחה להימכר?
ראול סרוגו: המחירים מתחילים לרדת.
ראול סרוגו: איפה הבנק עומד פה?
ראול סרוגו: איזה סיכונים הוא לוקח על עצמו?
ראול סרוגו: הסיכונים האלה זה הסיכון של היזם וזה מה שקרה פה.
ראול סרוגו: בקבוצת רכישה אין יזם בתמונה.
ראול סרוגו: אין אדם שעומד מול הבנק ונותן לו דין וחשבון ומוסיף לו הון עצמי אם צריך ולוקח את האחריות על עצמו.
ראול סרוגו: הסיכון של היזם מתחלק בעצם בין שני גורמים, בין רוכשי הדירות או חברי קבוצות הרכישה לבין הבנק.
ראול סרוגו: אני מסכים שרוב הסיכונים מוטלים עליהם.
ראול סרוגו: הם אפילו לא יודעים איזה סיכונים הם לוקחים על עצמם.
ראול סרוגו: יזמי קבוצות הרכישה לא לוקחים עליהם שום סיכון כי אין להם שום אחריות.
ראול סרוגו: הם גם כותבים בחוזים שלהם, גם פורסם בעיתונים, שאותו דייר בקבוצת הרכישה אסור לו להסתמך על שום מצג או מצגת או הערכה או מחיר או לוחות זמנים.
ראול סרוגו: כל המצגת וכל המצגות שנותנים להם בפלזמות בגני התערוכה, הם לא לוקחים עליהן שום אחריות אז הסיכון נשאר אצל רוכש הדירה בקבוצת רכישה ואצל הבנק.
ראול סרוגו: בניגוד לפרויקט בניה רגיל, הבנק מממש את כל המשכנתא על הקרקע.
ראול סרוגו: אם חלילה יש מצב של ברירת מחדל, יש לו את הכוח, יש לו את העוצמה – גם כשאני בא לבנק בעסקת קומבינציה, אני בא עם בעל קרקע בעסקת קומבינציה ואני אומר: בוא תמשכן רק את החלק שלי כיזם ועזוב את בעל הקרקע.
ראול סרוגו: הוא אומר: לא, אני כבנק חייב שליטה מלאה על כל הפרויקט, שאני יוכל לממש את כולו, כך יהיה לי יותר קל לעבוד.
ראול סרוגו: זה דבר שלא קיים כאן בקבוצת רכישה.
ראול סרוגו: תיראו, דיבר על זה גם המפקח ובזה אני אסכם בשלב זה.
ראול סרוגו: רבותיי, לקבוצות הרכישה ולתופעה הזאת יש את הסממנים שהיה ב"סאב פריים" בארצות הברית לפני שנה וחצי.
קריאה: מה הקשר, מה אתה סתם ממציא?
ראול סרוגו: אל תפריע לי.
ראול סרוגו: אתה יכול לקפוץ עד מחר, אל תפריע לי.
אופיר אקוניס: היצרים הם דרמטיים ויש פה נושאים נוספים שהיצרים בהם הם דרמאטיים.
אופיר אקוניס: שוק התקשורת, למשל, מייצר הרבה יצרים, שאנחנו כבר חצי שנה עוסקים בו, אבל עדיין השפה היא סבירה, נימוסית ורגועה.
אופיר אקוניס: לא צריך עד כדי כך.
ראול סרוגו: סליחה, אני מתנצל על ההערה האחרונה.
ראול סרוגו: אני חייב גם תשובה לגבי הנושא של המגבלה של ה-20%.
ראול סרוגו: תיראו, אנחנו חברות הבניה – נכון, אנחנו יודעים שהדבר הזה עלול לפגוע בשוק, אבל אנחנו עקביים עד הסוף.
ראול סרוגו: ענף הבנייה, עם היזמים והקבלנים, הוא ענף תחרותי מאוד.
ראול סרוגו: הוא ענף של שוק משוכלל, למי שזה מכיר מה זה במקרו כלכלה.
ראול סרוגו: לכן יש כאן עליית מחירים, בגלל ההבדלים בין הביקוש להיצע.
ראול סרוגו: הכללים שלמדנו במקרו כלכלה שנה ב', עובדים פה בצורה מופתית.
ראול סרוגו: אנחנו לא חוששים מתחרות של קבוצות הרכישה.
ראול סרוגו: אין לנו בעיה שיתחרו איתנו על ה-20% במגבלה, אבל שהתחרות הזאת תהיה הוגנת, שתהיה שווה לכולם.
ראול סרוגו: זה העניין.
ראול סרוגו: אתה לא יכול ליצור מצב של אנרכיה מוחלטת, שיש גוף אחד בתנאים מסוימים וגוף שני בתנאים אחרים.
ראול סרוגו: אנחנו מוכנים לתחרות.
ראול סרוגו: אנחנו נתחרה על הפרויקטים הכי טובים, על מחירי הדירות ועל הכול.
ראול סרוגו: אבל התחרות צריכה להיות תחרות עד הסוף עם תנאי מיסוי שווים, עם חקיקה שווה וגם עם האשראי.
ראול סרוגו: אמרתי שיש לזה את הסממנים של ה"סאב פריים", לא אמרתי שזה קורה.
ראול סרוגו: הסממנים האלה הם סממנים של שיווק אגרסיבי, של תופעת העדר שיש כאן, של מצב שבו בנקים שמחים מאוד לתת הלוואות וכמה שיותר.
ראול סרוגו: אלה הדברים שצריך להיזהר מהם ואני שמח שהמפקח על הבנקים עלה על הנקודה.
ראול סרוגו: הנורות האדומות והכתוביות הן לא כתובות על הקיר, הן מרוחות על הקיר.
ראול סרוגו: תודה רבה.
אופיר אקוניס: אני יודע שנרשמו עוד דוברים אבל אנחנו צריכים לסיים.
כרמל שאמה-הכהן: הייתי רוצה לבקש, אדוני היושב ראש, מאחר ונשארו דוברים ונראה לי שהנושא לא מוצה, רציתי לבקש דיון נוסף ולא לסכם מסקנות.
רוברט טיבייב: איפה קונים דירה?
אופיר אקוניס: זה הדבר הכי פרקטי, חבר הכנסת טיבייב, שהיה פה בשעה וחצי האחרונות.
אופיר אקוניס: תגידו לי ממי, איפה ומה המחיר המומלץ?
אופיר אקוניס: רבותיי, אנחנו רוצים להודות למפקח על הבנקים על הסקירה שלו ועל הנוכחות שלו פה.
אופיר אקוניס: רשמנו בפנינו, אדוני המפקח, שהפצת טיוטה ראשונית לבנקים בדבר הקשחת מדיניות העמדת אשראי בנקאי למארגני קבוצות רכישה.
אופיר אקוניס: הנוסח הראשוני, גברת בן דוד, הוא רק בסיס להמשך ההידברות.
אופיר אקוניס: המפקח על הבנקים הודיע לי וגם הודיע פה בוועדה שתהיה הידברות.
אופיר אקוניס: אני חושב שנושא קבוצות הרכישה הוא צרכני מהמעלה הראשונה ונקיים פה דיון מקיף נוסף בהשתתפותו של שר הבינוי והשיכון כדי להכניס את כל הדבר החדש הזה לתוך מסגרת יותר מאורגנת.
יצחק וקנין: שלום לכולם, אני מתכבד לפתוח את ישיבת הוועדה.
יצחק וקנין: על סדר היום - תקנות הגבלת הפרסומת והשיווק של מוצרי טבק (צורת הצגתה של הודעה)(תיקון), התשס"ט-2009.
יצחק וקנין: הבקשה הונחה בוועדה ב- 14 ביולי על ידי שר הבריאות, שהוא ראש הממשלה.
יצחק וקנין: אנחנו מצטערים שהדבר מגיע באיחור, מאחר והוועדה הזו, כידוע לכם, זו ועדה שעובדת ללא הפסקה.
יצחק וקנין: אנחנו בכל זאת מצטערים על האיחור שבהצגת התקנות.
יצחק וקנין: אנחנו נקרא את התקנות.
יצחק וקנין: לפני כן משרד הבריאות יאמר כמה מילים.
יצחק וקנין: לפני כן אני אומר שהיום עשינו היסטוריה בכנסת.
יצחק וקנין: בחרנו מזכיר כנסת שזו מזכירה.
יצחק וקנין: זו פעם ראשונה שאישה מכהנת.
יצחק וקנין: ממש ברגעים אלו, בנשיאות, שאני חבר בה, הצבענו, וזו היתה הצבעה פה אחד, כולם היו בעד ירדנה.
יצחק וקנין: אנחנו מאחלים לה הצלחה.
לאה ורון: אני רוצה גם, בשם העובדים של צוות ועדת הכלכלה, ואני מתארת לעצמי שגם בשם כל צוות עובדי הכנסת, לשלוח לה ברכה חמה מאד להצלחה בתפקיד, כי אין ראויה ממנה, לדעתנו, לכהן בתפקיד מזכיר הכנסת.
אילנה מישר: אני ממשרד הבריאות.
אילנה מישר: לפני שנתיים תוקן חוק אגרת השיווק והפרסומת של מוצרי טבק כדי להוסיף לאיסור הקיים על מכירת מוצרי טבק וסיגריות לקטינים גם איסור על מכירת נרגילות וגם השכרתם וגם - -.
אילנה מישר: החוק מחייב התקנת שלט שמודיע על האיסור הזה ועכשיו אנחנו מגישים בוועדה תקנות שיתקנו את השלט הקודם בהתאם לחוק המתוקן.
יצחק וקנין: אני זוכר את הדיון, אני חבר בוועדת הכלכלה כבר 14 שנים.
אילנה מישר: אני אקרא את התקנות: " תקנות הגבלת הפרסומת והשיווק של מוצרי טבק (צורת הצגתה של הודעה)(תיקון), התש"ע-2010" אנחנו נתקן את התאריך, כי במקור זה התשס"ט-2009.
אילנה מישר: "בתוקף סמכותי לפי סעיף 8א(ג) לחוק הגבלת הפרסומת והשיווק של מוצרי טבק, התשמ"ג-1983 ובאישור ועדת הכלכלה של הכנסת לפי סעיף 21א(א) לחוק יסוד: הכנסת וסעיף 2(ב) לחוק העונשין, התשל"ז-1977, אני מתקין תקנות אלה: תיקון תקנה 1 1.
אילנה מישר: בתקנה 1 לתקנות הגבלת הפרסומת והשיווק של מוצרי טבק, התשמ"ג-1983 (להלן- התקנות העיקריות), במקום "בשלט שנוסחו וצורתו כאמור בתוספת" יבוא "באחד השלטים שנוסחו וצורתו כאמור בתוספת, או שניהם, בהתאם לסוג הפעילות בעסק".
לאה ורון: אני מבקשת לומר שלישיבה זו הוזמנו גם ארגוני הסוחרים בישראל, גם מאיגוד לשכות המסחר, גם מחברת דובק וגם יבואני סיגריות וטבק לעישון.
לאה ורון: הם לא מצאו לנכון להגיע, אני מניחה שזה לאחר שהם מסכימים לתקנות ולאמור בהן.
יצחק וקנין: הערה חשובה.
יצחק וקנין: לפחות בדיונים הקודמים – אני זוכר את הפעילות שהיתה פה.
יצחק וקנין: היום זה ממש רגוע.
אילנה מישר: אני ממשיכה בקריאה : החלפת התוספת 2.
אילנה מישר: במקום התוספת לתקנות העיקריות יבוא: "שלט להצגה בעסקים בהם מוכרים מוצרי טבק" ויש לנו את השלט הראשון, מצורף לתקנות.
אילנה מישר: ו- "שלט להצגה בתי אוכל, בתי משקה ועסקים אחרים בהם משאילים או משכירים נרגילות".
אילנה מישר: "תחילה 3.
אילנה מישר: תחילתן של תקנות לה שלושים ימים מיום פרסומן".
ניר ימין: ראשית – בתקנה 1 אני חושב שהאזכור אינו נכון.
ניר ימין: כתוב בתקנה 1 לתקנות הגבלת הפרסומת והשיווק של מוצרי טבק, התשמ"ג-1983.
ניר ימין: אני חושב שהשם המלא צריך להיות כמו בכותרת – צריך להיות אחר כך בסוגריים – צורת הצגתה של הודעה, והתאריך צריך להיות התשס"ה-2005, ובהתאם, כמובן, מראה המקום בהערת שוליים.
אילנה מישר: נכון.
ניר ימין: לאחר מכן – בשלטים עצמם, היועצת המשפטית לוועדה ואני עברנו על התקנות הבוקר, והיועצת המשפטית העלתה של שאלה לגבי שני השלטים, ואחר כך בדקנו עם אחת הלשונאיות שעובדות בכנסת והיא אישרה את הדברים – שהשלט, נתחיל בשלט השני, כתוב:
ניר ימין: השאלת או השכרת נרגילה ומכירת טבק לנרגילה אסורה מתחת לגיל 18" , ויש שתי בעיות תחביריות עם השלט – ראשית, אי אפשר לכתוב שני נסמכים לפי התחביר העברי ולכן זה צריך להיות : השאלה או השכרה של נרגילה ומכירת טבק לנרגילה, וגם – "אסורה מתחת לגיל 18" יוצא שמי שאסור לו למכור הוא קטין, והכוונה היא כמובן – שמי שמוכרים לו יהיה קטין, ולכן צריך לכתוב: "אסורה למי שגילו מתחת לגיל 18" או – "למי שגילו מתחת ל-18- אסורות".
ניר ימין: ובהתאם, בשלט הראשון: "מכירת סיגריות או כל מוצר טבק אסורה למי שגילו מתחת ל - 18".
ניר ימין: דבר נוסף שאנחנו חושבים שצריך לתקן – מתחת לכותרת, לשלט הראשי יש את ה- wording בקטן – אני מדבר עכשיו על השלט הראשון.
ניר ימין: כתוב: "העבריין צפוי לקנס" ואחר כך, במקרה של ספק – "על המוכר לדרוש תעודה מזהה".
ניר ימין: אני רוצה להפנות את תשומת לבכם שבהתאם לחוק בעל העסק רשאי לדרוש, אין חובה שהוא ידרוש.
אילנה מישר: אם אין לו ספק כמובן שהוא לא צריך.
אילנה מישר: כאן, להבדיל מהוראות החוק- זה מה שהאנשים רואים, והמוכר, אם יש לו ספק הוא לא שואל, ואז הוא יעבור את העבירה, בהנחה שהאדם באמת מתחת לגיל 18.
אילנה מישר: אז כאן אנחנו למעשה קובעים, לטובתו, שהוא יידע שאם יש לו ספק עליו לשאול, משום שאם הוא לא שואל ומתברר אחרי כן שהגיל הוא מתחת ל – 18, הוא עבר את העבירה.
יאיר עמיקם: ה- - מכילה גם את המילה "רשאי" שאדוני מדבר עליה.